Seique, los tres nacionalismos anguaño fuertes nel Estáu español (vascu, catalán y gallegu) pueden cadecer retrocesos coxunturales, continxentes, y ye posible qu´otros, los que podemos denomar nacionalismos con retrasu (como l´asturianu), salgan más a la lluz el día de mañana. Yo denuncio la miopía y los erros tremendos de los trés nacionalismos periféricos citaos enriba. Pocu o nada se solidarizaron coles restantes naciones ensin estáu. Más o menos pautaron col  españolismu centralistal proyeuto d´establecer una cuota de naciones permitíes ensin estáu dientro´l Marcu Sacrosantu de la Constitución de 1978. Y eso fue una vergoña. Vergoña ye sentir dicir a Jordi Pujol que nun somos nación, o al BNG decir qu´Asturies fue parte de Galiza. Eses tochaes tendrán que pagase dalgún día. El so oportunismu y cambalache col españolismu pasa factura. El nacionalismu asturianu tien la suerte de deprender de dellos errores de fuera. Debemos nun ser espansionistes nin meticones:  dicir a los vecinos que comparten asturianidá esto: ansí yeren ustedes, ansí son agora… ¿Quieren xuncise al proyeutu? Non ser meticones sinón arrogantes: llanzar una Convidada. La Convidada a reconstruir un pasáu compartíu y robáu.